ທ່ານລັດຖະມົນຕີ ບຸນແທັງເຊີນ ໄດ້ສະແດງຄວາມຍິນດີຕໍ່ການຮ່ວມມື ແລະການຊ່ວຍເຫຼືອເຊິ່ງກັນແລະກັນລະຫວ່າງສອງປະເທດ ຫວຽດນາມ - ລາວ ໃນການປ້ອງກັນພະຍາດ ໂຄວິດ - 19, ສະແດງຄວາມຂອບອົກຂອບໃຈຕໍ່ການນຳຂອງພັກ ແລະ ລັດລາວ ທີ່ໄດ້ໃຫ້ຄວາມເປັນຫ່ວງເປັນໃຍສຳລັບສະຖານະການການລະບາດຂອງພະຍາດ ໂຄວິດ - 19 ໃນປະຈຸບັນຢູ່ຫວຽດນາມ, ພ້ອມກັນນັ້ນກໍ່ຫວັງວ່າ ວ່າການອຸປະຖຳດ້ານການເງິນ, ອຸປະກອນການແພດ ແລະຊ່ຽວຊານດ້ານການແພດຂອງຫວຽດນາມ ຈະປະກອບສ່ວນໃດໜຶ່ງເຂົ້າໃນການປ້ອງກັນ ແລະຄວບຄຸມການລະບາດຂອງພະຍາດ ໂຄວິດ - 19 ຢູ່ ລາວ.
ທ່ານ ສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດ ລາວ ກໍສະແດງຄວາມຊົມເຊີຍຫວຽດນາມທີ່ປະສົບຜົນສໍາເລັດໃນການຈັດຕັ້ງການເລືອກຕັ້ງຜູ້ແທນສະມາຊິກສະພາແຫ່ງຊາດຊຸດທີ 15 ແລະສະພາປະຊາຊົນທຸກຂັ້ນໃນອາຍຸການ 2021-2026 ທ່າມກາງການຜັນແປທີ່ສັບສົນຂອງພະຍາດ ໂຄວິດ - 19 ໃນຫລາຍທ້ອງຖິ່ນ; ສະແດງຄວາມຂອບອົກຂອບໃຈຕໍ່ພັກ, ລັດ ແລະປະຊາຊົນຫວຽດນາມທີ່ໄດ້ໃຫ້ການໜູນຊ່ວຍ ລາວ ທັງດ້ານວັດຖຸແລະຈິດໃຈ ເພື່ອຮັບມືກັບໂລກລະບາດ ແລະຢືນຢັນວ່າປະເທດລາວ ພ້ອມແລ້ວທີ່ຈະຄຽງບ່າຄຽງໄຫຼ່ກັບ ຫວຽດນາມ, ຖືກຕາມຈິດໃຈການພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະການຮ່ວມມືຮອບດ້ານລະຫວ່າງສອງປະເທດ.
ສອງຝ່າຍໄດ້ເຫັນດີເປັນເອກະພາບ ສົມທົບກັນຊຸກຍູ້ການແລກປ່ຽນຄະນະຜູ້ແທນ, ພົບປະ, ແລກປ່ຽນຂັ້ນສູງ ແລະທຸກຂັ້ນຜ່ານຫຼາຍຮູບການ, ສືບຕໍ່ເສີມຂະຫຍາຍບັນດາກົນໄກຮ່ວມມືສອງຝ່າຍ, ໂດຍສະເພາະແມ່ນກອງປະຊຸມຄະນະກໍາມະການລະຫວ່າງລັດຖະບານ; ຍົກສູງການຮ່ວມມືໃນຂົງເຂດປ້ອງກັນຊາດ, ປ້ອງກັນຄວາມສະຫງົບ, ການຄ້າ ແລະການລົງທຶນໃຫ້ມີປະສິດທິຜົນ...
ສອງຝ່າຍໄດ້ປຶກສາຫາລືກ່ຽວກັບການສົມທົບກັນຊຸກຍູ້ບັນດາໂຄງການຮ່ວມມືສໍາຄັນລະຫວ່າງສອງປະເທດ, ໂດຍສະເພາະແມ່ນໂຄງການເຊື່ອມຕໍ່ກັບຄົມມະນາຄົມ ເພື່ອໝູນໃຊ້ທ່າກໍາປັ່ນສາກົນລາວ-ຫວຽດ (ຫວູງອາງ) ໃຫ້ມີປະສິດທິຜົນ. ສອງຝ່າຍໄດ້ເຫັນດີເປັນເອກະພາບເພີ່ມທະວີການສົມທົບກັນຄຸ້ມຄອງຊາຍແດນເພື່ອສະກັດກັ້ນການເຂົ້າ-ອອກເມືອງຢ່າງຜິດກົດໝາຍ, ພ້ອມທັງຮັບປະກັນການພົວພັນການຄ້າຊາຍແດນ, ຜັນຂະຫຍາຍສະຫຼຸບການກວດກາ “ປະຕູດຽວ, ຄັ້ງດຽວ” ຢູ່ຄູ່ດ່ານສາກົນລາວບ໋າວ-ແດນສະຫວັນ;
ສອງຝ່າຍກໍ່ເຫັນດີເປັນເອກະພາບເພີ່ມທະວີການສົມທົບກັນ, ສະໜັບສະໜູນເຊິ່ງກັນແລະກັນ ຢູ່ບັນດາເວທີປາໄສສາກົນ, ພາກພື້ນ ແລະ ອານຸພາກພື້ນ, ພ້ອມກັບບັນດາປະເທດສະມາຊິກຮັກສາຄວາມສາມັກຄີ ແລະ ພ້ອມກັນປັບປຸງບົດບາດເປັນໃຈກາງຂອງອາຊຽນ ເພື່ອຮັບມືກັບບັນດາສິ່ງທ້າທາຍລວມຢ່າງມີປະສິດທິຜົນ.
ສືບຕໍ່ສົມທົບກັນຜັນຂະຫຍາຍຂໍ້ຕົກລົງວ່າດ້ວຍການຮ່ວມມືສອງຝ່າຍໄລຍະ 2021-2025 ໃຫ້ມີປະສິດທິຜົນ, ໃນນັ້ນມີການຈັດຕັ້ງກອງປະຊຸມປຶກສາຫາລືດ້ານການເມືອງຂັ້ນລັດຖະມົນຕີ ແລະຮອງລັດຖະມົນຕີການຕ່າງປະເທດ; ຍູ້ແຮງການແລກປ່ຽນ, ຄົ້ນຄວ້າຍຸດທະສາດ ແລະພົບປະແລກປ່ຽນຢ່າງເປັນປະຈໍາລະຫວ່າງບັນດາຫົວໜ່ວຍຫຼັກແຫຼ່ງຂອງສອງກະຊວງ.
ສອງຝ່າຍເຫັນດີເປັນເອກະພາບເພີ່ມທະວີແລກປ່ຽນບົດຮຽນ ແລະສົມທົບກັນຜັນຂະຫຍາຍໂຄງການຮ່ວມມືການຕ່າງປະເທດດ້ານເສດຖະກິດໄລຍະ 2020-2025 ໃຫ້ມີປະສິດທິຜົນ. ສອງຝ່າຍກໍ່ເຫັນດີເປັນເອກະພາບດໍາເນີນການກະກຽມເພື່ອຈັດກິດຈະກຳສະເຫຼີມສະຫຼອງ 60 ປີແຫ່ງວັນສ້າງຕັ້ງການພົວພັນທາງການທູດ, 45 ປີແຫ່ງວັນເຊັນສົນທິສັນຍາມິດຕະພາບ ແລະຮ່ວມມື ຫວຽດນາມ-ລາວ ໃນປີ 2022 ໂດຍໄວ.
ໄຊພອນ